Një në shtatë amerikanë janë të kërcënuar nga uria
Sipas Departamentit amerikan të Bujqësisë, shtimi i vendeve të punës nuk po pasqyrohet tek niveli i ushqimit për familjet amerikane
Në Shtetet e Bashkuara, sipas të dhënave të Departamentit të Bujqësisë, numri i amerikanëve që sigurojnë me vështirësi ushqimin vazhdon të jetë në nivelin më të lartë historik. Më shumë se 17 milionë familje, pra 1 në 7, nuk e kishte ushqimin të siguruar vitin e kaluar. Kjo shifër nuk ka ndryshuar që nga viti 2008. Është një kujtesë e zymtë që ekonomia në përmirësim nuk i ka shtrirë efektet tek të gjithë. Në depon e ushqimeve Sistas United, në dalje të Uashingtonit, sot ofrojnë shalqinj të freskët. Numri i familjeve që kërkojnë ndihmë këtu është rritur gjatë viteve të fundit. Themeluesja e qendrës, Wessita McKinley, thotë se këtu nuk e ndjen që kriza ekonomike të ketë mbaruar në vitin 2009. Niveli i papunësisë u rrit gjatë kohës që kriza u thellua. Numri i të papunëve tani ka rënë krahasuar me kulmin e vitit 2010. Shifra të reja nga Departamenti i Bujqësisë i Shteteve të Bashkuara tregojnë se pasiguria e ushqimit u shtua së bashku me krizën, dhe vazhdon të jetë në nivelin më të lartë historik, pavarësisht se njerëzit po rikthehen në punë. Grace Davis është mësuese në një program parashkollor për fëmijët me prindër në proçes çintoksikimi nga droga. Ajo vjen tek qendra Sistas United pasi puna e saj nuk paguan mjaftueshëm që ajo të ushqejë familjen. Ndërkohë që çmimi i ushqimit është rritur gjatë viteve të fundit, pagat nuk kanë ndjekur të njëjtin ritëm. Sarah Auth punon si kuzhiniere, por thotë se rroga e saj nuk i mbulon gjithnjë pagesat e faturave. Disa depo ushqimore po ofrojnë më shumë fruta të freskëta, perime dhe mish. Kur nuk i kanë këto ushqime, njerëzit duhet të ngopen me ushqime të lira me pak ose aspak vlera ushqimore, thotë Nancy Roman, kreu i Depos Ushqimore Capital Area, në Uashington. Zonja Roman shpreson se duke i ndihmuar njerëzit të përmirësojnë dietën e tyre, mund të ndihmohet edhe për të luftuar përhapjen e diabetit dhe sëmundjeve të zemrës. Ndërkohë tek qendra Sista United, zonja McKinley shprehet e lumtur që po u ofron ushqime të shëndetshme njerëzve në nevojë. Por, ajo thotë se është e dhimbshme të vëresh se sa shumë janë. Ajo thotë se pavarësisht nga numri i familjeve që ajo ndihmon, ka ende më shumë në nevojë.